Man van Leeukop gered | Maroela Media
Bemanning AMS: kapt. JR Redelinghuys, eksterne laai-operateur Lindsey Cyster, Metro-reddingsbeampte Shaheed Osman en tegniese reddingsbeampte Kevin Tromp
'n Man is Donderdagmiddag van Leeukop in Kaapstad gered nadat hy geval en sy been gebreek het.
"Die Wes-Kaapse departement van gesondheid se noodreddingsdiens en AMS se reddingshelikopter is omstreeks 14:50 ontbied na Leeukop by Tafelberg," het Venessa Horn, woordvoerder van AMS, in 'n verklaring gesê. "'n Man het geval terwyl hy op die kop gestap het en het 'n fraktuur opgedoen."
'n Paramedikus en 'n reddingsbeampte het tot by die man gekom en hom op die berg gestabiliseer voordat hy met 'n draagbaar opgehys is. Hy is in die Kloofnek-parkeergebied aan 'n plaaslike ambulansdiens oorgegee vir verdere behandeling en vervoer na 'n hospitaal. "Die redding het ongeveer 'n uur geduur," het Horn bygevoeg.